Š. Zelník, poslanec: (2009-06-17):
Nie je jednoduché zabezpečovať lekársku službu prvej pomoci v dnešnej dobe, pretože naozaj sa stáva, že čoraz častejšie je volaná buď RZP alebo lekárska služba prvej pomoci aj k prípadom, ku ktorým by vôbec nemusela byť volaná. O tom hovoril presne aj pán poslanec Slafkovský, že sme svedkami opakovaného doslova zneužívania či už rýchlej zdravotnej pomoci alebo normálnej lekárskej služby. Tu treba povedať k neustálym takým nejakým krikom, že pozor, je tu občan a musí mať zabezpečenú 24-hodinovú službu. Áno, nikto ju nemení. Nepretržitá zdravotná starostlivosť zostane zachovaná. Ale ide o to, aby tu nešlo o kvantitu, ale o kvalitu. Návrh zákona vychádza naozaj z odbornej analýzy po porade s poskytovateľmi lekárskej služby prvej pomoci. Veď na výbore sa tomu venovalo dostatok času. Skutočnosť je naozaj taká, že aj ten lekár, ktorý slúži v lekárskej službe prvej pomoci, musí na druhý deň nastúpiť do práce. A pritom treba povedať, že po 24.00 hodine tá jeho vyťaženosť je minimálna. Mnohokrát sa stane, že pacient zavolá lekársku službu prvej pomoci len kvôli tomu, že mu došli lieky. Tu treba naozaj zvýšiť aj disciplinovanosť medzi samotnými obyvateľmi, pretože zneužíva sa princíp solidarity. Ak my chceme peniaze, ktoré do zdravotníctva prichádzajú, efektívne využiť, tak musíme si vstúpiť aj do svojich radov. Nie je predsa možné, aby bola volaná záchranka iba kvôli tomu, že niekoho poškrabe mačka alebo že niekto si zabudol dať predpísať lieky. Darmo zvýšime stanice či rýchlej zdravotnej pomoci alebo pohotovostných služieb, ak budú to niektorí nedisciplinovaní obyvatelia zneužívať. Mne sa stalo napr. to, že slúžil som v Turčianskych Tepliciach, volali ma do Rakše, pretože bola tam náhla mozgová príhoda u pacientky. Vchádzali sme do dediny a vtedy už boli vysielačky a volali ma, že na opačnom konci okresu je astmatický záchvat. A keď sme prišli do tej dedinky, bola tam babička, ktorá mala 75 rokov, ktorá už 15 rokov bola po mozgovej príhode. A na otázku, čo sa stalo, odpoveď príbuzných bola, že sa im zdalo, že sa s ňou niečo deje, že je iná ako včera. K astmatickému záchvatu sme nestihli prísť. Takže tu aj my musíme pôsobiť, poviem, výchovne na obyvateľstvo, že tá lekárska služba prvej pomoci, ale aj rýchla zdravotná pomoc je rezervovaná naozaj pre náhle vzniknuté ochorenia, pretože potom sa budeme veľmi čudovať, keď by sme aj zdvojnásobnili počet týchto staníc, že napriek tomu ten, ktorý ju bude potrebovať, tak pomoc od nej nedostane len práve kvôli tomu, že niekto si povie: „Načo by som ja išiel do ambulancie, veď ten doktor môže prísť za mnou.“ Čiže ja si myslím, že zámer tej snahy kolegu vniesť poriadok medzi poskytovateľov lekárskej služby prvej pomoci je dobrý. A v druhom čítaní je čas na to, aby všetky návrhy, ktoré budú prednesené, alebo vylepšili ten zákon, alebo spravili ho tak, aby bol v súlade s tým, čo žiada lekárska obec, teda v súlade s tým, aby bol dodržiavaný aj Zákonník práce, a to, aby zdravotníci mali čas na svoj oddych, ale zároveň, aby i občan dostal lekársku službu prvej pomoci na úrovni, či to súvisí s technickým vybavením poskytovateľa a, samozrejme, aj s dostupnosťou a presunom z takejto pohotovostnej služby na špecializované pracovisko. Ďakujem pekne.